33. schôdza NR SR - 10.deň - A. dopoludnia
Dátum: 2025-04-09
Poslanec: Krátky, Rastislav (SLOVENSKO)
Druh vystúpenia: Vystúpenie v rozprave

24-2 A musím to zopakovať ešte raz, Robert Fico si podával prihlášku do komunistickej strany na začiatku svojej politickej kariéry. Jeho strana, keď si založil vlastnú stranu, začínala s programom dekriminalizácie drog a chcela mať nejaký právny rámec pre páry rovnakého pohlavia ako alternatívu voči manželstvu, nehovoriac ešte o tom, že poslanci za stranu SMER dlhodobo presadzujú tieto liberálne témy na pôde Európskeho parlamentu a hlasujú za všetky tie aj nezmyselné, áno, aj nad rámec a progresívne, keď to tak chceme povedať, smernice. Čiže vy v skutočnosti nenesiete túto tému. Vy ju zneužívate v tomto momente, zneužívate ju na to, aby ste tých konzervatívcov, ktorí by robili konzistentné konzervatívne politiky, nepustili k vláde, pretože to neni len o kultúrno-etických otázkach. Pán minister, vy ste boli nositeľom, stali ste sa v podstate bojovníkom za jednu z veľmi, alebo ani nie že za, to sa musím opraviť, ale proti jednej veľmi dôležitej konzervatívnej hodnote. A nielen konzervatívnej, to je univerzálna hodnota, ktorá presahuje tento hodnotový rámec a je vlastná aj liberálne zmýšľajúcim ľuďom, a to je téma spravodlivosti, boja proti korupcii. A tu sme sa prudko nezhodli a bol tu, nepamätám si taký dlhý boj. Dvestodvadsať hodín rokovania som napočítal, keď sme rokovali o tej hanebnej novele Trestného poriadku a vy ste sa stali nositeľom antikonzervatívnych hodnôt. Vy ste sa stali, ja som vtedy použil taký, a to neni nič osobné, pán minister, ale to úplne sedí na tú rolu, ktorú ste si osvojili, proste patrón zločincov. Vy ste boli atentátnikom spravodlivosti, a to sa dokonávalo vo viacerých krokoch, ešte aj potom, ako sa táto novela prijala, lebo ste ju novelizovali a novelizovali ste novelu a prichádzali ste s rôznymi opravami, aby tá podoba prešla a obstála ešte aj, pokiaľ ide o európske peniaze, pred Európskou komisiou. Čiže toto je vaša dlhodobá agenda, celé toto volebné obdobie. Ja sa pozerám na ministra Tarabu a nielen jeho, ale aj mnohých iných členov vašej koalície, ktorí sa síce zaštiťujú konzervatívnymi hodnotami alebo aj kresťanskými, sú to papaláši, no nech mi je odpustené, proste toto, čo ja sledujem, oni aký spôsob života vedú a výkon funkcie majú, to sú také papalášske maniere ako hrom. A teraz nehovorím ešte o tom, čo je tiež veľmi silná konzervatívna hodnota, a to je ochrana životného prostredia. Táto téma a tento termín z jazyka pána Tarabu zmizol. On ho používa len veľmi-veľmi ojedinele. On prichádza, áno, s rôznymi megalomanskými nápadmi, všeličo možné prinesie, tému ochrany životného prostredia, veď on je vlastne považovaný, keď sa na to človek pozerá zvonku, za človeka, ktorý vlastne bojuje proti ochrane životného prostredia častokrát. Čiže nie, táto vláda nie je skutočným nositeľom konzervatívnych hodnôt. Zneužívate konkrétne kultúrno-etické otázky na to, aby ste sa tak prezentovali, a preto sme povedali, že toto mi nebudeme legitimizovať. A keď máme mať nejakú rolu my v hnutí SLOVENSKO, tak budeme svedomím, svedomím tejto vlády, tejto koalície a budeme jasne pomenuvávať to, čo robíte. A aby toho nebolo málo, idem teraz konkrétne ku vášmu návrhu zákona, a to je pre mňa ešte silnejší dôvod nepodporiť váš návrh, tu ho mám, lebo ocitol som sa v diskusii s pánom poslancom Podmanickým v poslednej dobe, v ostatnom čase, a on ma tak obvinili v tej diskusii, že no vy nebudete hlasovať za ten návrh ústavných zmien z dielne koalície aj z pera SMER-u, lebo veď SMER, lebo to vám vadí hlavne. No tak teraz som povedal, že áno aj, ale vysvetlil som prečo. Nie, ja nebudem hlasovať za tie zmeny, nie preto, lebo mám krvavé oči na SMER, ale preto, lebo túto tému zneužívate, ale to je až ako druhá vec v rade. Ale po prvé nebudem za to hlasovať preto, lebo vy klamete ľudí. Vy sa snažíte také španielske kulisy vystavať a celá tá rétorika Roberta Fica, pod ktorou komunikuje túto tému, je postavená na tom, že vy bojujete proti nejakým sedemdesiatim dvom alebo štyrom, alebo koľkým pohlaviam, ktoré údajne progresívci chcú zaviesť, presadiť, učiť naše deti a neviem, čo ešte všetko by sa dalo k tomu povedať. Ale kde to je? Kde vy adresujete tento problém vo vašom návrhu ústavných zmien? To ste naozaj tak povrchní, že si myslíte, že progresívci hovoria o nejakých 72 alebo štyroch pohlaviach? Ja som už hovoril a zopakujem to ešte raz, ja som si veľmi pozorne pozrel príhovor Roberta Fica na CPEC-u v USA, keď išiel na tzv. konzervatívnu konferenciu, však áno, je to konferencia konzervatívcov a sú tam aj rôzne iné živly, však to sa stáva pri takom veľkom zhromaždení. A teraz som veľmi pozorne počúval, čo v tej angličtine použije, lebo to je ten moment, to ťažisko, že či teda ide o genders, či ideme teda bojovať proti tej rodovej teórii, ideológii, alebo čo ide hovoriť. A on použil ten termín, že sexes, že proti pohlaviam, čiže muža a ženy (povedané so smiechom). Asi mu to tí poslucháči v tej hale ospravedlnili, povedali si takým mávnutím ruky, že on nemá dobrú angličtinu, tak mu to ospravedlníme, veď ten príhovor je celkom solídny, on tam tak fajne pochválil Trumpa, sa mu tak celkom ako keby zaliečal, vyslovene si pýtal od neho tú pochvalu, aby si to mohol strihnúť do videjka. Ale veď keby Robert Fico myslel túto tému úprimne a bol autentický v tom, čo povedal, že mu ide o vec, tak by to zobral naozaj od podlahy a vedel by presne, o čom hovorí a nezavádzal by, lebo zavádza. Rodová ideológia nie je o tom, že, nie je o ničom inom, ako o rolách, ktoré na seba preberajú títo ľudia a ktoré, s ktorými sa identifikujú, keď sa, môžte sa ktorýkoľvek kolega zo SMER-u porozprávať s ľuďmi, ktorí sa prikláňajú k tejto ideológii a má, a sú medzi poslancami, tak oni vám úplne v pohode povedia, však áno, je muž a žena . Dokonca vy tu počujete nejaký silný pokrik z Progresívneho Slovenska, nejaké strašné bojovanie proti tejto novele, čo ste predložili? Oni v zásade hovoria, že to ako keby ste tam dávali, že ráno vychádza slnko, tak áno, vychádza, hej, že oni v zásade nemajú až taký problém. A teraz sa pýtam, že kde je ten háčik, keď vy ste teda tí, ktorí majú urobiť hrádzu proti progresivizmu a oni tak kľudne na to pozerajú, majú problém s niektorými vecami, ktoré sú tam inde schované, ale zhodou okolností nie s tým článkom 52a, kde hovoríte, že Slovenská republika uznáva len pohlavie muža a ženy. Prečo? No preto, lebo to neni odpoveď na rodovú ideológiu. Vy ju neriešite, vy nerobíte žiadnu hrádzu proti progresívnej ideológii. Keby ste to chceli robiť, tak vám prečítam, ako by to malo znieť. A poviem, že čo tam chýba. Vy by ste mali napísať v tomto prípade, že sa identita človeka stotožňuje s jeho pohlavím, pretože toto je to rozvarené, to uvarenie človeka v tomto, tá strata identity, to postavenie na tekutú plochu identity človeka, že oni povedia, že nie, rod sa nerovná priamo pohlaviu. Nie, identita sa nerovná priamo rodu. Oni to tak celé rozkývajú a povedia, vyberte si, vyberte si, aký chcete byť rod. Môžte byť pohlavím žena, ale rodom sa môžte stotožňovať viacej ako muž. Môžte byť muž, ale môžte sa prikláňať viacej k žene . A to ešte, to sú ešte tie naj, najkonzervatívnejšie (povedané so smiechom), to slovo je vtipné v tomto kontexte, podoby rodovej ideológie. Pre mňa ideológie, budem používať tento pojem. Tam sú také nezmysly a k nim sa dostanem. Hovoril som, ja inak ako celkovo aj považujem mnohých poslancov za súcich na to, aby sme s nimi opravili mnohé veci, ktoré ste pokazili v tomto štáte. Viem si predstaviť koalíciu, ale toto bude musieť ísť absolútne bokom, ak budeme mať spolupracovať. Keby ste teda chceli byť hrádzou proti týmto nezmyslom a proti tomu, že identita sa nestotožňuje s pohlavím, ako to ideológia hovorí, tak by ste tam napísali, že Slovenská republika uznáva len pohlavie muža a ženy, ktoré sa určuje na základe biologických znakov. Stotožniť pohlavie s identitou. A pre prípad, pokiaľ ide o určenie v istých odchýlkach normy, ktorú máme, lebo to je norma, to je biologická norma, že máme muža a máme ženu, tak tam treba dať ešte druhý bod a napísať, ak pohlavie osoby nebolo správne zapísané, oprava sa vykoná na základe lekárskeho posudku. A mali by ste vyriešené tranzície, ktoré tiež neriešite. A teraz to začne vrieť v Progresívnom Slovensku, lebo som trafil klinček po hlavičke. Takže vy neadresujete žiadnu hrádzu proti progresivizmu, vy sa tu hráte na to, že také niečo robíte. A robíte to, práve preto ste takí rozvarení a mäkkí, lebo tam máte HLAS. A HLAS je v skutočnosti skrytý liberálny prvok vašej koalície. Vy tam máte poslancov, ktorí sa vlastne nestotožňujú s konzervatívnymi hodnotami a ktorí sú liberáli, a to, to teraz ja, ja na nich neútočím, v zásade ja to rešpektujem. Ja rešpektujem taký svetonázor, akurát že keď hovoríte, že chcete byť hrádzou proti progresivizmu, tak vy toho nie ste schopní zo svojho vnútra, pretože vy máte silné liberálne prúdy, ktoré vám tam nedovolia napísať to, čo som teraz prečítal, ergo nemôžete byť hrádzou proti progresivizmu. A viem, že KDH, keby navrhnem toto pozmeňova... tento, tieto dve ustanovenia do toho článku 52a, tak by za to zahlasovali. Ale vy za to nezahlasujete a uvidíme to o mesiac, keď to tam navrhnem do toho, čo si sami posuniete do druhého čítania. A krásne sa demaskujete a nebudete žiadnou hrádzou proti progresivizmu, budete sitom, cez ktoré to zhučí dole ako voda. Lebo to ste, Potemkinova dedina. Žiadna konzervatívna koalícia, ktorej ide o skutočné hodnoty a hrádzu proti progresivizmu. Vy ste Potemkinova dedina, ktorá chce zneužiť konzervatívneho voliča, aby tu bola piate volebné obdobie. Takže pekný pokus, ale nenaleteli sme a, milí poslanci z KDH, milí kolegovia, prosím vás, nenaleťte tomuto, nenaskočte legitimizácii tohoto návrhu. Každému, kto vám povie, že si želá, aby ste zahlasovali za toto, povedzte, že v poriadku, vidíte tam nejaké veci, ktoré tam síce s konzervativizmom majú čo-to spoločné, ale stopercentne to nie je hrádza proti progresívnej ideológii. To tým ľuďom treba povedať. Lebo dneska ľudia v uliciach, vo svojich domácnostiach, v spoločenstvách čakajú a spoliehajú sa na to, že Robert Fico naozaj navrhol nejakú hrádzu proti progresívnej ideológii. Treba im povedať pravdu, nenavrhol. Lebo práve pre vás je to nebezpečné, práve vás dostáva do pasce a vám chce zobrať tie politické body. Iba o to mu ide. Nie o vaše hodnoty, o vaše politické body a o hlasy. Ja chcem vidieť alternatívu voči tejto vláde a hovorím vám to v najlepšom, v najlepšej dobrej miere a viere, aby sme spoločne vytvorili tú alternatívu, aby vás nepotopil tým, že on povie, že hrádza proti progresivizmu v skutočnosti vôbec nie je, je to Potemkinova dedina, ale všetci mu to zbaštia, naplno to treba povedať. Čim viacej ľudí to povie, tým lepšie, tým lepšie, keď pravda zaznie hlasnejšie. Aby som nezostal dlžný, lebo sa mi fakt nepáčilo minulý týždeň to, ako sa tu bagatelizovalo, jeden poslanec mi tak povedal, že však to tá rodová ideológia, to je, keď vlastne žena preberie rolu muža. To tak znelo, ako keby v domácnosti, ktorá je nefunkčná, kde je, žiaľbohu, muž alkoholik, tá žena zrazu začala vykonávať isté úkony alebo sa správala, preberala naňho, teda na seba túto rolu. To tak vôbec nie je (povedané so smiechom), to tak vôbec nie je, to je také plíživé, podkožné, také že, tak vás tak uvaria, že vlastne že s tým treba ako keby nejako sa stotožniť, vysporiadať a že vlastne to nie je také nebezpečné. Ale ja vám teraz poviem, čo je, teraz to nevytiahnem absolútne žiaden bizár, lebo keby ste chceli sa pozrieť do rodovej ideológie, nájdete tam brutálne bizáry. Ale ja vám teraz ukážem, že čo je súčasťou rodovej ideológie a čo ja nechcem, aby sa moje deti učili v škole. Nechcem, aby im rozvarili ich identitu. Chcem, aby moje ženy mali, moje deti, áno, ženy, lebo mám tri dcéry a chlapca, štyri deti, nechcem, aby moje deti mali rozvarenú identitu týmito nánosmi všelijakých ideológií, že ty si môžeš vlastne vybrať, ako sa budeš cítiť. Ty si môžeš vybrať, že či si teraz chlapec alebo dievča bez ohľadu na tvoje pohlavie, toto ja nechcem.